Mann i 20-årene siktet for bombetrussel mot Jessheim Storsenter

Jessheim Storsenter er evakuert etter en bombetrussel. En mann er pågrepet, melder Øst politidistrikt.

NTB

23. september 2019

Mannen er fra Øst-Europa. Han er i midten av 20-årene.

– Vi har kontroll på en sekk og en veske siktede hadde med seg inn på senteret. Dette håndteres av bombegruppa, skriver Øst politidistrikt på Twitter.

Mannens motiv for bombetrusselen er ikke kjent. Politiet opplyser at de er i gang med å avhør av både siktede og av vitner.

Jessheim Storsenter ligger midt i Jessheim. Senteret har over 150 butikker og serveringssteder, ifølge senterets nettsider.

Ifølge Romerikes Blad har det rykket ut minst åtte politibiler og flere ambulanser til stedet. Også brannvesenet har rykket ut til kjøpesenteret.

Politiet fikk melding om trusselen klokken 11.22, opplyser operasjonsleder Ronny Årstein i Øst politidistrikt til VG.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding